Otto Lenel

Otto Lenel (født 13. desember 1849 i Mannheim, død 7. februar 1935 i Freiburg im Breisgau) var en tysk rettshistoriker, kjent for sitt arbeid med å rekonstruere det pretoriske ediktet.

Liv
Han studerte rettsvitenskap i Heidelberg, Leipzig og Berlin, under lærere som Adolph von Vangerow, Karl Georg von Wächter og Levin Goldschmidt. Under den fransk-tyske krigen deltok han som frivillig i et badensk dragonregiment. Han fikk doktorgraden i 1872 og habiliterte seg i 1876. Fra 1882 var han professor ved Universitetet i Kiel, fra 1884 ved Universitetet i Marburg, fra 1886 ved Universitetet i Strassburg og fra 1907 ved Universitetet i Freiburg.

Virke
Lenels forskningsfelt var den romerske rettshistorien. Han er særlig kjent for sin utforskning av det pretoriske ediktet, og sine forsøk på å rekonstruere den endelige redaksjonen av dette ediktet under keiser Hadrian. Denne rekonstruksjonen utga han i monografien Das Edictum perpetuum, som utkom i 3. utgave i 1927. Det samme rekonstruksjonsarbeidet utførte han også for de klassiske romerske juristene (Palingenesia Iuris Civilis, 1889).

Utmerkelser
Lenel ble utnevnt til æresdoktor ved Universitetet i Oslo (Kristiania) i forbindelse med feiringen av universitetets 100-årsjubileum i 1911.

Referanser

Litteratur
 

Tyske rettshistorikere